Martin Andresen

Martin Andresen (født 2. februar 1977 i Kråkstad i Ski kommune) er en norsk fotballtrener, næringslivsleder og tidligere fotballspiller. Han var landslagsspiller fra 2001 til 2009. Han ble deretter trener og var blant annet hovedtrener for Vålerenga Fotball fra 2007 til 2012. Andresen var deltidsfotballspiller i Stabæk fra 2013, men la opp etter én sesong. I 2013 ble han administrerende direktør i Skeidar..


== Karriere ==


=== Ski, Moss, Viking, Stabæk, Wimbledon og Blackburn ===
Andresen startet karrieren sin i Ski. Han gikk til Moss i 1995, og videre til Viking i 1997. Etter ett år i Stavanger gikk han til Stabæk. Derfra ble han solgt til Wimbledon i 1999. Han kostet da 23 millioner kroner. Oppholdet i England ble kortvarig, og han dro hjem til Norge og Molde FK på låneopphold, før han igjen returnerte til Stabæk. Andresen hadde en av sine beste sesonger i Stabæk Fotball i 2003 hvor de fikk 3.-plass i Tippeligaen. I 2004 ble Andresen lånt ut til Blackburn Rovers i England, men han var ikke lengre enn fra februar til august i England. Da gikk han atter en gang til Stabæk før han gikk til SK Brann i 2005. Etter at Åge Hareide tok over landslaget i 2005, ble Andresen kaptein for det norske landslaget.


=== Brann ===
I 2005 ble Andresen det dyreste kjøpet i SK Branns historie. Han kom for 15 millioner. Andresen var mye plaget av skader. Han kom tilbake i 2006 og ble kaptein for SK Brann. Brann hadde en av sine beste sesonger det året, mye takket være Andresen på midtbanen. Han var kaptein da landslaget var ute i EM-kvalifisering. I 2007 vant SK Brann serien, og da spilte Andresen også en stor rolle. Det året ble han Norges mest verdifulle spiller og var med på årets lag i Tippeligaen. Totalt spilte Andresen over 60 kamper for Brann og scoret mange mål fra sin midtbaneposisjon. Han fikk da tilbud fra Vålerenga om å bli spillende trener for klubben, noe han takket ja til.


=== Vålerenga Fotball ===
Andresen ble klar for Vålerenga fotball som spillende manager 6. november 2007. Han signerte for tre år og hentet en rekke spillere til Osloklubben, som Kristofer Hæstad fra Start, Bengt Sæternes fra OB, Lars Iver Strand fra Tromsø IL og keeperen Troy Perkins fra D.C. United.
I 2008 vant Andresen og Vålerenga cupfinalen 4-1 over Stabæk, noe som markerte Andresens første tittel med Vålerenga. I august 2009 la Andresen opp som fotballspiller og gikk over til å bare være trener. I 2010 tok Andresen og Vålerenga sølv i serien, og Andresen ble nominert til Kniksen-prisen. I oktober 2012 ble det avklart at Andresen sluttet som trener etter 2012-sesongen.


=== Follo FK og Stabæk ===
Andresen signerte som spiller for andredivisjonsklubben Follo FK i 2011  og avsluttet karrieren med en sesong i Stabæk.


=== Sandefjord Fotball ===
Andresen signerte i september 2015 en kontrakt ut sesongen for Sandefjord Fotball.. Han debuterte 12. september mot Molde, i en kamp SF tapte 2-4. Det ble kun 3 kamper for Andresen, som gjorde sine saker bra. En strekkskade satt en stopper for flere kamper den høsten. I et forsøk på å vende tilbake til toppfotballen, engasjerte Andresen spurt- og utholdenhetstrener Andreas Hjørnevik. Andresen besluttet imidlertid å legge opp etter 2015-sesongen.


=== Landslaget ===
Andresen debuterte for Norge i 2001 mot Tyrkia. Han var med på to VM-kvalifiseringer og to EM-kvalifiseringer for landslaget før han la opp som fotballspiller i 2009. Andresen var kaptein fra 2005 til Brede Hangeland overtok i 2008. Totalt fikk han 35 landslagskamper og scoret 3 mål.


== Meritter ==


=== Norge ===
Gull i Tippeligaen 2007, SK Brann
Cupmester i 1998 med Stabæk
Sølv i Tippeligaen 2006, SK Brann
Cupmester i 2008 med Vålerenga


=== Utmerkelser ===
Kniksenprisen 2003
Beste midtbanespiller i 2003
«Gullklokken» (over 25 landskamper).


=== Squash ===
Norgesmester double i 2012 og 2014 sammen med Richard Larsson


=== Bridge ===
Seriemester 2020
Seriemester 2022


== Annet ==
Martin Andresen er en av de største eierne av møbelkonsernet Skeidar. Gjennom Birkelunden Investeringsselskap eier Andresen 22,5 prosent av aksjene.
I september 2022 flyttet han til Páfos på Kypros..


== Referanser ==


== Eksterne lenker ==
(en) Martin Andresen – kategori av bilder, video eller lyd på Commons 
(en) Martin Andresen på Internet Movie Database 
(en) Martin Andresen – FIFA 
(en) Martin Andresen – UEFA 
(en) Martin Andresen – Transfermarkt 
(en) Martin Andresen – national-football-teams.com 
(en) Martin Andresen – FootballDatabase.eu 
(en) Martin Andresen – Soccerway 
(en) Martin Andresen – EU-Football.info 
(no) Martin Andresen – Norges Fotballforbund 
(en) Martin Andresen – FBref  Wikiquote: Martin Andresen – sitater